राजन्य वर्ग में प्रचण्ड शोर हुआ. सभी राजा अपने-अपने स्थानों पर खड़े हो गए, लगा कि जैसे किसी अत्यंत ही महत्वपूर्ण व्यक्ति ने प्रवेश किया हो. अर्जुन ने भी अन्य लोगों की तरह थोड़ा आगे बढ़कर देखा तो उनका ममेरा भाई, उनका सखा वासुदेव कृष्ण चला आ रहा था. उसके साथ भीमकाय बलदेव, मित्र सात्यकि, कृतवर्मा, वृद्ध अक्रूर एवं अन्य यादव अतिरथी थे. देश-देशांतर के राजाओं के मध्य ये यादव वीर, और उनके मध्य वासुदेव कृष्ण, जैसे तारों से भरे आकाश में सूर्य.